
Grozījumi Ministru kabineta 2019. gada 30. aprīļa noteikumos Nr. 184 "Noteikumi par ikmēneša piemaksu pie vecuma un invaliditātes pensijas"
Izdoti saskaņā ar likuma "Par valsts pensijām"
pārejas noteikumu 41. un 41.5 punktu
· Izdarīt Ministru kabineta 2019. gada 30. aprīļa noteikumos Nr. 184 "Noteikumi par ikmēneša piemaksu pie vecuma un invaliditātes pensijas" (Latvijas Vēstnesis, 2019, 87. nr.) šādus grozījumus:
· 1. Izteikt 13. punktu šādā redakcijā:
· "13. Lēmumu par piemaksas piešķiršanu vai pārrēķināšanu aģentūra pieņem mēneša laikā pēc lēmuma pieņemšanas par vecuma vai invaliditātes pensijas piešķiršanu vai pārrēķināšanu vai mēneša laikā, kad radušās tiesības uz to."
· 2. Izteikt 16. punktu šādā redakcijā:
· "16. Piemaksu pārtrauc izmaksāt, ja vecuma vai invaliditātes pensijas saņēmējs izbrauc uz pastāvīgu dzīvi ārpus Latvijas vai citas Eiropas Savienības dalībvalsts, Eiropas Ekonomikas zonas dalībvalsts, Šveices, Lielbritānijas un Ziemeļīrijas Apvienotās Karalistes vai Gērnsijas. Piemaksu pārtrauc izmaksāt ar nākamo mēnesi, kas seko mēnesim, kurā aģentūrai ir kļuvusi zināma informācija par vecuma vai invaliditātes pensijas saņēmēja izbraukšanu uz pastāvīgu dzīvi ārpus minētajām valstīm."
· 3. Izteikt 17. punktu šādā redakcijā:
· "17. Ja pensijas saņēmējs atgriezies uz pastāvīgu dzīvi Latvijā vai citā Eiropas Savienības dalībvalstī,  Eiropas Ekonomikas zonas dalībvalstī, Šveicē, Lielbritānijas un Ziemeļīrijas Apvienotajā Karalistē vai Gērnsijā, pēc pensijas saņēmēja pieprasījuma saņemšanas aģentūra piešķir piemaksu vai atjauno piemaksas izmaksu ar tā mēneša pirmo dienu, kurā iesniegts pieprasījums un radušās tiesības uz to."
· 4. Izteikt 18. punktu šādā redakcijā:
· "18. Lai izmaksātu piemaksu pensijas saņēmējam, kas dzīvo Eiropas Savienības dalībvalstī, Eiropas Ekonomikas zonas dalībvalstī, Šveicē, Lielbritānijas un Ziemeļīrijas Apvienotajā Karalistē vai Gērnsijā, aģentūra personas dzīvesvietu nosaka, pamatojoties uz dzīvesvietas valsts pensiju jautājumos kompetentās institūcijas sniegto informāciju vai vienu no šādiem dokumentiem:
· 18.1. personas iesniegto dokumentu, ko izdevusi par iedzīvotāju reģistrāciju atbildīgā attiecīgās valsts institūcija;
· 18.2. personas iesniegumu, kurā norādīta dzīvesvietas adrese un kuru apstiprinājis notārs vai Latvijas Republikas vēstniecība."

